ખરખરામાં ખરખરાને બદલે ‘પારકી પંચાત’ ઝાઝી થાય છે. મૂળ માણસ વિસરાઈ જાય છે ને ખરખરા કરનારનું મહત્વ વધી જાય છે. કોઈ મોટો માણસ આવે તો તેની તરત નોંધ લેવાય છે. મહેશભાઈના ખરખરામાં જ કો’કના લગ્નનું ચોકઠું ગોઠવાય છે, ને….. ‘પેલો ચમનો જમનાકાકીની મંછા હારે નાસી ગ્યો, ફલાણી ટોકીઝમાં નવું પિકચર ચડ્યું, કેમ ચાલે છે બાકી તમારું શેરબજાર ?’, ‘ડીસ્કો દાંડિયામાં ભાગ લેવો હોય તો વહેલાસર નામ નોંધાવી દેજો, તેલના ભાવ તો આસમાને ચડ્યા, સરકાર રહેશે કે ઊથલી જાશે…..?’ આવી ઘણી વાતો થશે, પણ મહેશભાઈ ચાલ્યા ગયા તેના વિશે ઝાઝું નહિ બોલાય. હા, ધ્રુવવાક્ય અવશ્ય આવશે કે ‘મહેશભાઈ એટલે લાખનો માણસ’….. પણ મહેશભાઈ બધું સમજતા હોય છે કે આ એ જ લોકો છે જેણે જીવતેજીવ મને લાખમાંથી કોડીનો કરી નાખ્યો હતો ! મારા વિશે બોલાય એટલું ઘસાતું બોલ્યા હતા ને આજે ખરખરામાં પોતાની હાજરી, મોટપ સિદ્ધ કરવા જૂઠાણાં તેમ જ દંભનો આશ્રય લે છે. જયારે હું ‘લાખનો’ હતો ત્યારે મને ‘રાખનો’ બનાવવા મથનારા આજે જયારે હું ‘રાખનો માણસ’ બન્યો ત્યારે મને ‘લાખનો માણસ’ ચીતરવા આવી ચડ્યા ?